**Positionspapir på hjælpemiddelområdet**

Indhold

[Indledning 2](#_Toc136507767)

[Vores interessepolitiske position på hjælpemiddelområdet 2](#_Toc136507768)

[Vidensopsamling 2](#_Toc136507769)

[Udredning og bevilling af hjælpemidler 3](#_Toc136507770)

[Undervisning i brugen af bevilgede hjælpemidler 3](#_Toc136507771)

[Internt i Dansk Blindesamfund 5](#_Toc136507772)

[Videndeling 5](#_Toc136507773)

[Netværk 6](#_Toc136507774)

# Indledning

Hjælpemidler er helt afgørende for blinde og svagsynede, da adgangen til kompenserende løsninger giver mennesker med synshandicap redskaber til og mulighed for aktiv samfundsdeltagelse.

Den teknologiske udvikling har på mange området udvisket skellet mellem synskompenserende løsninger og kompenserende løsninger indbygget i almene produkter (fx smartphones). Det kalder på et behov for at gentænke sondringen mellem hjælpemidler og såkaldte forbrugsgoder.

Der er et stort behov for at sikre den nødvendige viden og uddannelse i brugen af relevante hjælpemidler, hvad enten det drejer sig om højspecialiseret udstyr eller alment tilgængelige produkter, som kan gøre en stor forskel for mennesker med synshandicap.

# Vores interessepolitiske position på hjælpemiddelområdet

## Vidensopsamling

Det skal være en offentlig opgave at overvåge, undersøge og vurdere markedet for hjælpemidler. Opsamling af viden og deling af viden om hjælpemidler til mennesker med synshandicap skal være forankret hos én central aktør. Det kan enten være en regional eller en landsdækkende aktør for at sikre et højt niveau af viden, uvildighed og internationalt udsyn. Dette skal sikre, at ingen hjælpemidler udelukkes på forhånd. Ved generel anbefaling af specifikke hjælpemidler skal der ligge grundige brugertests og fagspecifikke og objektive vurderinger til grund. Der vil altid skulle ligge en individuel vurdering til grund ved den endelige visitation og afprøvning af hjælpemidler til borgeren.

Regionale eller landsdelsdækkende aktører på hjælpemiddelområdet skal forpligtes til at gøre brug af den opsamlede viden om hjælpemidler i forbindelse med bevilling og undervisning i brugen af relevante hjælpemidler.

## Udredning og bevilling af hjælpemidler

Det er en offentlig forpligtelse at forestå udredning af den enkelte borgers behov for hjælpemidler.

Udredningen bør ske på baggrund af nationale, faglige kvalitetsstandarder. Disse kan med fordel forankres i en specialeplan for synsområdet, som fagprofessionelle forpligtes til at følge for at sikre en ensartet høj kvalificeret rådgivning af borgere med synshandicap. Ligeledes vil borgere med synshandicap have vished for, at man får samme kvalificerede og fagligt funderet rådgivning på baggrund af en individuel vurdering, uanset hvor i landet man bor.

Udredning af den enkelte borgers behov for hjælpemidler er uanset kompleksitet en højtspecialiseret opgave, som skal finde sted i et stærkt synsfagligt miljø. Dette vil sikre, at der er en sammenhæng i indsatserne, så borgeren får de rette hjælpemidler og det optimale udbytte fra begyndelsen. Udredning skal bygge på grundig afprøvning af et bredt og objektivt defineret udvalg af hjælpemidler, som efterfølges af individuelt tilpasset undervisningsforløb.

Som udgangspunkt vil et bevilget hjælpemiddel ikke skulle genbevilges, medmindre borgerens behov og livssituation kræver en ny udredning eller tilpasning af det pågældende hjælpemiddel. **Men såfremt ændret livssituation eller ændrede samfundskrav gør behovet for en genvurdering nødvendig eller man erhverver sig nye kompetencer gennem fortsat rehabilitering, skal behovet for nye hjælpemidler løbende kunne tages i betragtning.**

## Undervisning i brugen af bevilgede hjælpemidler

Efter endt udredning kan det være andre aktører, som står for undervisning og opfølgning i brugen af forskellige hjælpemidler. Det kan fx ske i kombination med specifikke tilbud om habilitering eller rehabilitering, eller ved besiddelse af særlige kompetencer inden for visse typer af hjælpemidler. Disse aktører skal også være forpligtede til at overholde nationale kvalitetsstandarder.

Undervisningstilbud skal være underlagt en løbende kvalitetssikring for at understøtte og udvikle den faglige viden.

Det er ligeledes en offentlig opgave at tilbyde kvalificeret og tilstrækkelig undervisning i brugen af bevilgede hjælpemidler for at sikre, at borgeren opnår tilfredsstillende kompetence til at bruge det/de pågældende hjælpemiddel. Udredning og undervisning i brugen af hjælpemidler skal varetages af synsprofessionelle med dokumenteret pædagogiske og IKT-faglige kompetencer, samt indgående kendskab til målgruppens behov.

Undervisning i kompenserende hjælpemidler skal betales af den bevilgende myndighed.

Det skal altid være muligt for borgere med bevilgede hjælpemidler at søge rådgivning på det landsdelsdækkende synscenter, hvis der opleves udfordringer, fx ifm. opdateringer, som ikke umiddelbart er til at løse for den enkelte. Der skal endvidere være tilbud om opfølgning i brugen af, og evt. yderligere undervisning i, et bevilget hjælpemiddel efter en passende periode.

Hvis en borger ønsker vejledning i hjælpemidler med henblik på selv at anskaffe sig det, bør det være muligt at henvende sig til et landsdelsdækkende synscenter. Det samme gælder adgang til undervisning i selvindkøbte hjælpemidler.

Det bør være en forpligtelse, at en producent, en forhandler eller et synscenter udarbejder relevant og solidt undervisningsmateriale på dansk, når et hjælpemiddel godkendes til udlevering. Det er af afgørende betydning, at der findes dansksprogede undervisningsmaterialer til gængse hjælpemidler, og at der er mulighed for selvtræning ud fra dansksprogede træningsmaterialer.

Dette vil sikre, at man som borger kan dygtiggøre sig i brugen af komplekse hjælpemidler på egen hånd, fx i forbindelse med opdateringer eller mindre justeringer, som mange borgere med det rette materiale med fordel selv vil kunne foretage.

# Internt i Dansk Blindesamfund

## Videndeling

Der skal være viden om et udsnit af almindelige hjælpemidler til rådighed i Dansk Blindesamfunds rehabiliteringstilbud (kurser, konsulentbesøg og ved henvendelse), hvor præsentation og rådgivning naturligvis vil være med udgangspunkt i den enkeltes behov og situation. Viden om, hvor man som borger skal henvende sig i forbindelse med udredning eller undervisning i hjælpemidler, skal også være til stede i alle dele af organisationen og i særdeleshed i habiliterings- og rehabiliteringstilbuddene. Det vil styrke Dansk Blindesamfunds tilbud til medlemmerne, hvis konsulentordningen besidder den fornødne viden om et bredere udsnit af mere komplekse hjælpemidler. Konsulentordningen vil kunne bistå med rådgivning til borgere med behov ud over de mest almindelige typer af hjælpemidler. Ligeledes vil konsulentordningen kunne bidrage i forbindelse med ansøgning, afprøvning og det videre forløb i offentligt regi.

Der vil være en tæt videndeling og gensidig sparring mellem konsulentordningen og kursusafdelingen. Den overordnede koordinering heraf, samt plan for løbende opkvalificering af viden vil være forankret i afdelingen for rådgivning og rehabilitering.

Dansk Blindesamfund kan samarbejde med landsdækkende eller regionale aktører samt producenter og forhandlere af hjælpemidler om at formidle viden om hjælpemidler til en bredere kreds af medlemmer, pårørende og fagprofessionelle gennem forevisning af hjælpemidler, fx på udstillinger.

## Netværk

Dansk Blindesamfund skal facilitere netværksskabende aktiviteter, hvor medlemmer kan dele viden om og erfaringer med forskellige typer af hjælpemidler. Denne form for netværk vil kunne nedbryde barrierer hos nogle, som finder det vanskeligt at bruge visse typer af hjælpemidler, og som ved netværksdeltagelse kan få sidemandsoplæring i brugen af forskellige hjælpemidler.

Det kan være konsulenter, kredse eller undervisere i kursusafdelingen, som igangsætter og driver netværkene fx i en begyndelsesperiode, hvorefter enten frivillige tovholdere kan tage over eller netværkene bliver selvkørende. Der er erfaringer at med at drive netværk og erfaringsudveksling digitalt internt i organisationen, jf. kreds-aktiviteter, corona-indsatser samt samarbejde om Google-nest.

Ligeledes skal Dansk Blindesamfund invitere til netværksskabelse blandt andre aktører på synsområdet, som indsamler og formidler viden om hjælpemidler (fx IBOS). Vi skal sikre, at denne viden når ud til blinde og svagsynede.

*Vedtaget på Hovedbestyrelsens møde den 23.-25. juni 2023*